**Eskola ariketa 8**

**1. Bikoteka lan eginez, arrazoitu nabarmendutako kasuetan artikuluak zein balio duen zeuen ustez. Aukera hauek hartu aintzat: erreferentziaduna edo erreferentziagabea den; erreferentziaduna izatekotan, zehaztua (entzulearentzat ezaguna dela presuposatzen bada) edo zehaztugabea (ezezaguna, aurrez aipatu gabea) den; erreferentziagabea izatekotan, esan predikatu osagarria edo izen sintagma generikoa den.**

(1) Supermerkatuan *platanoak* erosi nituen eta auzoko denda txiki batean *ogia*.

(2) *Lana* egin dugu baina oraindik ez diogu irakasleari eman.

(3) *Pagoak* ezin du hiru mila metrotara hazi.

(4) Jonek *kafea* hartzen du bazkalostean.

(5) Jonek *kafea* bazkalostean hartzen du.

(6) Anak *saskibaloi jokalaria* dirudi, baina ez da *saskibaloi jokalaria*.

(7) Azkenean, zalantza askoren ostean, *ordenagailua* erosi dugu.

(8) *Ordenagailu merkea*, neuk erosi dut, ez Mirenek.

(9) Azkenean, zalantza askoren ostean, *zeuk esan zenidan ordenagailua* erosi dut.

**2. Erabaki ondoko adibideetan izen-sintagmek artikulua behar duten; behar izatekotan, esan ezazue zein izan daitekeen artikuluaren balioa. Aurreko galderan aipatutako aukerak hartu behar dituzue aintzat:**

(1) Partidaren erdian, Erika *atezain* ipini zuten.

(2) Karmele Jaio *idazle on* da nire ustez baina Jon Arretxe ez zait *hain idazle on* iruditzen.

(3) Mirenek *garagardo* eskatu zuen, eta Ainhoak *ur*.

(4) *Izurde* animalia adeitsuak izaten dira.

(5) Mirenek *zeuk esan diozun disko* erosi nahi du.

(6) *Ordenagailu berri*, Arantzak erosi du.

(7) *Hiru ikertzaile* bildu dira gaia aztertzeko.